Ir-Regolament tal-Kunsill (KEE) Nru 1556/84
tal-4 ta' Ġunju 1984
li jemenda r-Regolament Nru 136/66/KEE dwar l-istabbiliment ta' l-organizzazzjoni komuni tas-suq fiż-żjut u x-xaħmijiet
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u partikolarment Artikolu 43 tiegħu,
Wara li kkunsidra l-proposta mill-Kummissjoni [1],
Wara li kkunsidra l-opinjoni tal-Parlament Ewropew [2],
Billi, permezz ta' l-ewwel subparagrafu ta' Artikolu 3(1) tar-Regolament (KEE) Nru 3331/82 [3], li għandu x'jaqsam mal-istrateġija ta' l-għajnuna ta' ikel u l-amministrazzjoni ta' l-għajnuna ta' ikel, il-prodotti intiżi għal din il-għajununa għandhom ikunu mobbilizzati bi qbil mar-regoli u l-proċeduri stabbiliti skond l-organizzazzjonijiet komuni tas-swieq;
Billi, fis-settur taż-żjut u x-xaħmijiet, għandhom jiġu stabbiliti regoli u proċeduri xierqa għall-mobilizzazzjoni taż-żejt taż-żebbuġa u ta' żjut oħra veġetali;
Billi r-Regolament Nru 136/66/KEE [4], kif l-aħħar emendat bir-Regolament (KEE) Nru 1101/84 [5], għandu jkun emendat kif xieraq,
ADOTTA DAN IR-REGOLAMENT:
Artikolu 1
L-Artikolu li ġej huwa hawnhekk imdaħħal fir-Regolament Nru 136/66/KEE:
"Artikolu 36a
1. Iż-żejt taż-żebbuġa fornut bħala għajnuna ta' l-ikel għandu jinxtara mis-suq tal-Komunità jew għandu jiġi minn ħażniet miżmuma mill-aġenziji ta' l-intervent.
Iż-żjut veġetali speċifikati f'Artikolu 1(2)(b) li huma fornuti bħala għajnuna ta' l-ikel għandhom jinxtraw mis-suq tal-Komunità.
2. B'dankollu, f'emerġenza jew fil-każ ta' nuqqas ta' disponibbilità fis-suq tal-Komunità, il-prodotti speċifikati fil-paragrafu 1 jistgħu jinxtraw minn pajjiż li għandu jiżviluppa.
3. Il-kriterji għall-organizzazzjoni tal-prodotti, u speċjalment il-kriterji għax-xiri tal-prodotti mis-suq tal-Komunità jew sabiex jiġi deċiż l-użu taż-żejt taż-żebbuġa miżmum mill-aġenziji ta' l-intervent, għandhom jiġu adottati mill-Kunsill li jaġixxi b'maġġoranza kwalifikata fuq proposta mill-Kummissjoni.
4. Għandhom jiġu adottati r-regoli dettaljati għall-organizzazzjoni u l-kunsinja tal-prodotti fornuti bħala għajnuna ta' l-ikel bi qbil mal-proċedura stabbilita f'Artikolu 38."
Artikolu 2
Dan ir-Regolament għandu jidħol fis-seħħ fil-jum ta' wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, fl-4 ta' Ġunju 1984.